NEUVOSTON ASETUS (ETY) N:o 1906/90,

annettu 26 päivänä kesäkuuta 1990,

tietyistä siipikarjan kaupan pitämisen vaatimuksista

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen,

ottaa huomioon siipikarjanliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2777/75(1), sellaisena kuin se on viimeksi muutettuna asetuksella (ETY) N:o 1235/89(2) ja erityisesti sen 2 artiklan 2 kohdan,

ottaa huomioon komission ehdotuksen,

sekä katsoo, että

asetuksessa (ETY) N:o 2777/75 säädetään erityisesti tietynlaisen siipikarjanlihan laatu- ja painoluokittelua, pakkaamista, varastointia, kuljetusta, esillepanoa ja merkintää koskevien kaupan pitämisen vaatimusten vahvistamisesta,

tällaiset vaatimukset voivat osaltaan parantaa siipikarjanlihan laatua ja siten helpottaa kyseisen lihan myyntiä; tämän vuoksi on tuottajien, alan toimijoiden ja kuluttajien edun mukaista soveltaa kaupan pitämisen vaatimuksia ihmisravinnoksi soveltuvaan siipikarjanlihaan,

tällaisten vaatimusten on sen vuoksi sovelluttava siipikarjanlihan kaupan pitämiseen yhteisön alueella kaupan eri portaissa; kaikki siipikarjanliha on luokiteltava kahteen laatuluokkaan rakenteen ja ulkonäön perusteella; näiden vaatimusten soveltamisen ulkopuolelle on kuitenkin jätettävä pienimuotoinen paikallinen myynti sekä myyntipaikalla tapahtuva leikkaaminen ja luiden poisto, joista säädetään terveyttä koskevista ongelmista tuoreen siipikarjanlihan kaupassa 15 päivänä helmikuuta 1971 annetun neuvoston direktiivin 71/118/ETY(3), sellaisena kuin se on viimeksi muutettuna direktiivillä 88/657/ETY(4), 3 artiklan 5 ja 7 kohdassa, sekä toimitukset elintarviketeollisuudelle,

siipikarjanlihan merkintöjä säätelevät yleiset säännöt, joista säädetään kuluttajille myytäviksi tarkoitettujen elintarvikkeiden merkintöjä, esillepanoa ja mainontaa koskevan jäsenvaltioiden lainsäädännön lähentämisestä 18 päivänä joulukuuta 1978 annetussa neuvoston direktiivissä 79/112/ETY(5), sellaisena kuin se on viimeksi muutettuna direktiivillä 89/395/ETY(6); kyseisten tuotteiden luonteen vuoksi ja kuluttajien riittävän tiedonsaannin varmistamiseksi sekä kaupankäynnin helpottamiseksi olisi säädettävä tietyistä lisävaatimuksista direktiivin 79/112/ETY 4 artiklan 2 kohdan mukaisesti, ja erityisesti olisi luokiteltava siipikarjanliha kahteen rakenneluokkaan sekä määriteltävä edellytykset, joilla siipikarjanlihaa voidaan tarjota myyntiin; samoista syistä on myös suotavaa, että käytettävää jäähdytysmenetelmää ja siipikarjan tuotantotapaa koskevat merkinnät ovat annettavien yhteisön sääntöjen mukaiset,

tuore siipikarjanliha on mikrobiologisesti erittäin helposti pilaantuva elintarvike; tämän vuoksi on tarpeen korvata siipikarjanlihan vähimmäissäilyvyyden päivä viimeisellä käyttöpäivällä direktiivin 79/112/ETY 9 a artiklan 1 kohdan mukaisesti,

on sekä tuottajan että kuluttajan edun mukaista, että kolmansista maista tuotava siipikarjanliha täyttää yhteisön vaatimukset; vientiin yhteisön ulkopuolelle tarkoitettu siipikarjanliha on kuitenkin jätettävä soveltamisalan ulkopuolelle,

on vahvistettava yksityiskohtaisemmat säännöt tämän asetuksen soveltamisesta; asetuksen (ETY) N:o 2777/75 17 artiklassa säädetty menettely on tarkoituksenmukaisin, koska käsiteltävät kysymykset ovat pääasiassa teknisiä ja säännöksiin on todennäköisesti tehtävä toistuvia muutoksia;samoista syistä on ilmeisesti välttämätöntä hyväksyä samaa menettelyä noudattaen toimenpiteet tämän asetuksen yhdenmukaisen soveltamisen takaamiseksi,

olisi määriteltävä prosentteina suurin sallittu teknisesti väistämätön veden imeytyminen tuoreiden, jäädytettyjen ja pakastettujen ruhojen valmistuksessa; vaatimusten noudattamisen varmistamiseksi on luotava yhdenmukaiset menetelmät; vaadittavien sääntöjen teknisen luonteen vuoksi on ilmeisesti aiheellista vahvistaa ne asetuksen (ETY) N:o 2777/75 17 artiklassa säädettyä menettelyä noudattaen; näin ollen yhteisistä tuoreiden, jäädytettyjen ja pakastettujen kananpoikien, kanojen ja kukkojen vesipitoisuutta koskevista vaatimuksista 23 päivänä marraskuuta 1976 annettu neuvoston asetus (ETY) N:o 2967/76(7), sellaisena kun se on viimeksi muutettuna neuvoston asetuksella (ETY) N:o 3204/83(8), on syytä kumota,

kunkin jäsenvaltion on nimettävä viranomaiset tämän asetuksen säännösten noudattamisen varmistamiseksi; valvontaa koskevien yksityiskohtaisten sääntöjen on oltava samat kaikissa jäsenvaltioissa, ja

kunkin jäsenvaltion on myös säädettävä tämän asetuksen säännösten rikkomisesta määrättävistä seuraamuksista,

ON ANTANUT TÄMÄN ASETUKSEN:

1 artikla

1 Tässä asetuksessa vahvistetaan yhteisön kaupan pitämisen vaatimukset, jotka koskevat seuraavien asetuksen (ETY) N:o 2777/75 1 artiklan 1 kohdassa tarkoitettujen lajien tietynlaista ja tietyllä tavalla esillepantua siipikarjanlihaa:

- kanat,

- ankat,

- hanhet,

- kalkkunat,

- helmikanat.

Jos tämä siipikarjanliha on liike- tai ammattitoiminnan kohteena, sitä saa pitää kaupan yhteisössä ainoastaan, jos se täyttää tämän asetuksen säännökset.

2 Tämä asetus koskee ainoastaan niitä siipikarjan ruhoja, siipikarjan ruhojen osia ja muita eläimenosia, rasvainen maksa ("foie gras") mukaan lukien, jotka mainitaan asetuksen (ETY) N:o 2777/75 17 artiklassa säädettyä menettelyä noudattaen annetussa luettelossa.

3 Tämän asetuksen säännökset eivät koske:

- vientiin yhteisön ulkopuolelle tarkoitettua siipikarjanlihaa,

tai

- neuvoston direktiivin 71/118/ETY 3 artiklan 5 kohdassa tarkoitettua myyntiä.

4. Tämän asetuksen säännöksiä sovelletaan, sanotun kuitenkaan rajoittamatta eläinlääkinnän ja elintarvikkeiden alalla annettujen, tuotteiden hygieniaa ja terveellisyyttä koskevien vaatimusten noudattamisen varmistamiseksi ja eläinten ja ihmisten terveyden suojaamiseksi tarkoitettujen määräysten soveltamista.

2 artikla

Tässä asetuksessa tarkoitetaan:

1) 'siipikarjanlihalla` ihmisravinnoksi soveltuvaa siipikarjanlihaa, jota ei ole käsitelty säilymisen varmistamiseksi muulla tavoin kuin kylmäkäsittelyllä;

2) 'ruholla` 1 artiklan 1 kohdassa mainittujen lintulajien koko ruumista verenlaskun, kynimisen ja sisäelinten poiston jälkeen; sydämen, maksan, keuhkojen, lihasmahan, kuvun ja munuaisten poisto, raajojen poisto kinnernivelestä ja pään poisto ovat kuitenkin valinnaisia; ruho, josta on poistettu sisäelimet, voidaan tarjota myytäväksi joko ilman sisälmyksiä tai siten, että muut eläimenosat, toisin sanoen sydän, maksa, lihasmaha ja kaula, on pantu vatsaontelon sisään;

3) 'ruhon paloilla` siipikarjanlihaa, joka kokonsa ja lihaskudoksensa ominaisuuksien perusteella voidaan tunnistaa leikatuksi tietystä ruhon osasta;

4) 'valmiiksi pakatulla siipikarjanlihalla` direktiivin 79/112/ETY 1 artiklan 3 kohdan b alakohdassa säädetyin edellytyksin pakattua siipikarjanlihaa;

5) 'tuoreella siipikarjanlihalla` siipikarjanlihaa, joka ei ole jäykistynyt jäähdytyksen aikana ja jota on jatkuvasti säilytettävä vähintään - 2 °C:n ja enintään 4 °C:n lämpötilassa;

6) 'jäädytetyllä siipikarjanlihalla` siipikarjanlihaa, joka on jäädytettävä mahdollisimman nopeasti tavanomaisen teurastusmenettelyn yhteydessä ja jota säilytetään jatkuvasti vähintään - 12 °C:n lämpötilassa. Tiettyjä poikkeamia voidaan kuitenkin vahvistaa asetuksen (ETY) N:o 2775/75 17 artiklassa säädettyä menettelyä noudattaen;

7) 'pakastetulla siipikarjanlihalla` siipikarjanlihaa, jota säilytetään vähintään - 18 °C:n lämpötilassa, ihmisravinnoksi tarkoitettuja pakastettuja elintarvikkeita koskevan jäsenvaltioiden lainsäädännön lähentämisestä 21 päivänä joulukuuta 1988 annetun neuvoston direktiivissä 89/108/ETY(9) säädettyjen poikkeamien rajoissa;

8) 'pakkaamattomalla siipikarjanlihalla` kuluttajalle myytäväksi tarjottavaa siipikarjanlihaa, jota ei ole valmiiksi pakattu tai joka pakataan myyntipaikalla ostajan pyynnöstä.

3 artikla

1 Edellä 1 artiklassa määritelty siipikarjanliha on luokiteltava joko A- tai B-luokkaan ruhon tai sen palojen rakenteen ja ulkonäön perusteella. A-luokka jaetaan A1 ja A2 luokkaan asetuksen (ETY) N:o 2777/75 17 artiklassa säädettyä menettelyä noudattaen määriteltävillä perusteilla. Tässä luokittelussa on otettava otetaan huomioon erityisesti lihan ja rasvan määrä sekä mahdollisten vaurioiden ja ruhjeiden määrä.

2 Siipikarjanlihaa pidetään kaupan

- tuoreena,

- jäädytettynä

tai

- pakastettuna.

3 Valmiiksi pakattu jäädytetty tai pakastettu siipikarjanliha voidaan luokitella painoluokan mukaan, jolloin luokittelun yksityiskohtaisia sääntöjä koskevat säännökset annetaan asetuksen (ETY) N:o 2777/75 17 artiklassa säädettyä menettelyä noudattaen.

4 artikla

Direktiivin 79/112/ETY mukaisesti annettujen kansallisissa säännöissä edellytettyjen merkintöjen lisäksi on mainitun direktiivin 11 artiklan 1 kohdan b alakohdassa tarkoitetuissa kaupallisissa saateasiakirjoissa oltava seuraavat lisämerkinnät:

a) tämän asetuksen 3 artiklan 1 kohdassa tarkoitettu luokka;

b) muoto, jossa siipikarjanliha pidetään kaupan tämän asetuksen 3 artiklan 2 kohdan mukaisesti, sekä suositeltu varastointilämpötila.

5 artikla

1 Direktiivin 79/112/ETY mukaisesti annettujen kansallisissa säännöissä esitettyjen vaatimusten lisäksi on vähittäismyyntiin tarkoitetun siipikarjanlihan merkinnässä, esillepanossa ja mainonnassa noudatettava tämän artiklan 3, 4, 5 ja 6 kohdassa ja 7 artiklan 2 kohdassa esitettyjä lisävaatimuksia.

2 Tuoreen siipikarjanlihan vähimmäissäilyvyyden päivä on korvattava viimeisellä käyttöpäivällä direktiivin 79/112/ETY 9 a artiklan 1 kohdan mukaisesti.

3 Valmiiksi pakatun siipikarjanlihan pakkauksessa tai siihen kiinnitetyssä merkinnässä on esitettävä lisäksi seuraavat tiedot:

a) tämän asetuksen 3 artiklan 1 kohdassa tarkoitettu luokka;

b) tuoreen siipikarjanlihan kokonaishinta ja painoyksikköhinta vähittäismyynnissä;

c) muoto, jossa siipikarjanliha pidetään kaupan tämän asetuksen 3 artiklan 2 kohdan mukaisesti, sekä suositeltu varastointilämpötila;

d) teurastamon tai leikkaamon rekisteröintinumero, paitsi jos lihat paloitellaan ja luut poistetaan myyntipaikalla direktiivin 71/118/ETY 3 artiklan 7 kohdan mukaisesti;

e) maininta kolmansista maista tuodun siipikarjanlihan alkuperämaasta.

4 Kun siipikarjanliha myydään pakkaamattomana, paitsi jos lihat paloitellaan ja luut poistetaan myyntipaikalla direktiivin 71/118/ETY 3 artiklan 7 kohdan mukaisesti, ja kun lihat paloitellaan ja luut poistetaan kuluttajan pyynnöstä ja tämän läsnäollessa, sovelletaan direktiivin 79/112/ETY 12 artiklaa seuraaviin lisämerkintöihin:

a) tämän asetuksen 3 artiklan 1 kohdassa tarkoitettu luokka;

b) painoyksikköhinta vähittäismyynnissä;

c) muoto, jossa siipikarjanliha pidetään kaupan tämän asetuksen 3 artiklan 2 kohdan mukaisesti, sekä suositeltu varastointilämpötila;

d) teurastamon tai leikkaamon rekisteröintinumero;

e) maininta kolmansista maista tuodun siipikarjanlihan alkuperämaasta.

5 Yksityiskohtaiset säännöt direktiivin 79/112/ETY 3 artiklan 1 kohdan 1 alakohdassa tarkoitetun myyntinimikkeen merkitsemisestä voidaan antaa asetuksen (ETY) N:o 2777/75 17 artiklassa säädettyä menettelyä noudattaen.

6 Yksityiskohtaiset säännöt

a) jäähdytystavan vapaaehtoisesta merkinnästä ja

b) siipikarjan tuotantotavan vapaaehtoisesta merkinnästä sekä sen säännöllisen valvonnan edellytyksistä

vahvistetaan asetuksen (ETY) N:o 2777/75 17 artiklassa säädettyä menettelyä noudattaen.

Samaa menettelyä noudattaen vahvistetaan edellytykset, joilla jäsenvaltion nimeämä toimielin, joka antaa tarvittavat takeet siitä, että se on riippumaton kyseisistä tuottajista, voi suorittaa ensimmäisen alakohdan b alakohdassa tarkoitettua säännöllistä valvontaa.

6 artikla

Poiketen siitä, mitä 3, 4 ja 5 artiklassa säädetään, siipikarjanlihaa ei tarvitse luokitella eikä kyseisissä artikloissa mainittuja lisämerkintöjä tarvitse tehdä, jos kyseessä on terveysmerkinnöistä suurissa tuoreen siipikarjanlihan pakkauksissa 3 päivänä syyskuuta 1980 annetun komission direktiivin 80/879/ETY(10) 2 ja 3 artiklassa tarkoitettu toimitus leikkaamoon tai jatkojalostuslaitokseen.

7 artikla

1 Prosentteina ilmaistava suurin sallittu teknisesti väistämätön veden imeytyminen tuoreiden, jäädytettyjen ja pakastettujen ruhojen valmistuksessa sekä vesipitoisuuden tarkastamisen yhdenmukaiset menetelmät on määritettävä asetuksen (ETY) N:o 2777/75 17 artiklassa säädettyä menettelyä noudattaen.

2 Merkintä 1 kohdassa tarkoitetun sallitun väistämättömän veden imeytymisen prosenttimäärästä voidaan tehdä pakolliseksi samaa menettelyä noudattaen.

8 artikla

1 Jäsenvaltioiden on nimettävä tämän asetuksen säännösten noudattamisen valvonnasta vastaavat toimivaltaiset viranomaiset viimeistään kuukautta ennen tämän asetuksen täytäntöönpanopäivää.

2 Edellä 1 kohdassa mainittu nimeäminen ja siihen liittyvät muutokset on annettava tiedoksi komissiolle ja muille jäsenvaltioille.

3 Edellä 1 kohdassa tarkoitettujen viranomaisten on tarkastettava

a) edustavia näytteitä siipikarjanlihasta kaikissa kaupan pitämisen vaiheissa ja kuljetuksen aikana;

b) edustavia näytteitä kolmansista maista tuodusta siipikarjanlihasta tulliselvityksen yhteydessä.

9 artikla

Yksityiskohtaiset säännöt tämän asetuksen soveltamisesta ja erityisesti 3 artiklan 1 kohdassa mainituista luokitteluperusteista sekä toimenpiteistä tämän asetuksen yhdenmukaisen soveltamisen varmistamiseksi annetaan asetuksen (ETY) N:o 2777/75 17 artiklassa säädettyä menettelyä noudattaen.

10 artikla

Jäsenvaltioiden on toteutettava kaikki aiheelliset toimenpiteet seuraamusten määräämiseksi tämän asetuksen rikkomisesta.

11 artikla

Jäsenvaltioiden ja komission on toimitettava toisilleen kaikki tämän asetuksen soveltamiseksi tarvittavat tiedot.

12 artikla

Asetusta (ETY) N:o 2967/76 sovelletaan, kunnes tämän asetuksen 7 artiklan mukaisesti toteutettavat toimenpiteet pannaan täytäntöön.

13 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä heinäkuuta 1991.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 26 päivänä kesäkuuta 1990.

Neuvoston puolesta

Puheenjohtaja

M. O'KENNEDY

(1) EYVL N:o L 282, 1.11.1975, s. 77

(2) EYVL N:o L 128, 11.5.1989, s. 29

(3) EYVL N:o L 55, 8.3.1971, s. 23

(4) EYVL N:o L 382, 31.12.1988, s. 3

(5) EYVL N:o L 33, 8.2.1979, s. 1

(6) EYVL N:o L 186, 13.6.1989, s. 17

(7) EYVL N:o L 339, 8.12.1976, s. 1

(8) EYVL N:o L 315, 15.11.1983, s. 17

(9) EYVL N:o L 40, 11.2.1989, s. 51

(10) EYVL N:o L 251, 24.9.1980, s. 10